ସାଂସ୍କୃତିକ ଐତିହ୍ୟ ପାଇଁ ଓଡ଼ିଶା ସମୃଦ୍ଧଃ ମୁଖ୍ୟମନ୍ତ୍ରୀ\nସାଂସ୍କୃତିକ ଐତିହ୍ୟ ପାଇଁ ଓଡ଼ିଶା ସମୃଦ୍ଧଃ ମୁଖ୍ୟମନ୍ତ୍ରୀ\t February 2nd, 22:26 PM February 2nd, 22:26 PM\nଭୁବନେଶ୍ୱର(ବ୍ୟୁରୋ)/ଚନ୍ଦ୍ରଶେଖରପୁର(ଡି.ଏନ.ଏ.), ୨।୨- ଓଡ଼ିଶା ତା'ର ସାଂସ୍କୃତିକ ଐତିହ୍ୟ ପାଇଁ ସମୃଦ୍ଧ। ଓଡ଼ିଶାର କୀର୍ତ୍ତି ଓ ସାଂସ୍କୃତିକ କ୍ରିୟାକଳାପ ଓଡ଼ିଶାର ଲୋକମାନଙ୍କ ଜୀବନରେ ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଥାଏ ଏବଂ ସ୍ବତନ୍ତ୍ର ପରିଚୟ ପ୍ରଦାନ କରିଥାଏ। ତେଣୁ ଆମ ସାଂସ୍କୃତିକ ଐତିହ୍ୟ, ତା'ର ସୁରକ୍ଷା ଓ ସଂରକ୍ଷଣ କରିବା ପାଇଁ ସଚେତନତା ଏକାନ୍ତ ଆବଶ୍ୟକ ବୋଲି ମୁଖ୍ୟମନ୍ତ୍ରୀ କହିଛନ୍ତି। ଶୁକ୍ରବାର ଭୁବନେଶ୍ୱର ଇନ୍ଫୋସିସ୍ଠାରେ ପଞ୍ଚମ ଅନ୍ତର୍ଜାତୀୟ ଦ୍ୱିବାର୍ଷିକ ଐତିହ୍ୟ ସମ୍ମିଳନୀକୁ ମୁଖ୍ୟମନ୍ତ୍ରୀ ଉଦ୍ଘାଟନ କରି ଏହା କହିଛନ୍ତି। ଭୁବନେଶ୍ୱରକୁ ସ୍ମାର୍ଟସିଟି ଭାବେ ଉନ୍ନତି କରିବା ସହିତ ଏହାର ସାଂସ୍କୃତିକ ଐତିହ୍ୟକୁ ସଂରକ୍ଷଣ ଏବଂ ଏହାର ପ୍ରଚାର ପ୍ରସାର ପାଇଁ ସମାନ ଗୁରୁତ୍ୱ ଦେବା ଉଚିତ ବୋଲି ମୁଖ୍ୟମନ୍ତ୍ରୀ କହିଛନ୍ତି।\nଉଦ୍ଘାଟନୀ ସମ୍ମିଳନୀରେ ଇଣ୍ଡିଆନ ହେରିଟେଜ୍ ସିଟିଜ୍ ନେଟଓ୍ବର୍କ ଫାଉଣ୍ଡେଶନର ଅଧ୍ୟକ୍ଷ ଡ. ଏମ୍. ରାମଚନ୍ଦ୍ରନ, ଭାରତ-ଭୂଟାନ, ମାଳଦ୍ୱୀପ, ଶ୍ରୀଲଙ୍କାର ୟୁନେସ୍କୋ ପ୍ରତିନିଧି ସିଙ୍ଗେରୁ ଆୟୋଗୀ ଯୋଗଦେଇଥିଲେ। ରାଜ୍ୟ ସରକାରଙ୍କ ଗୃହ ନିର୍ମାଣ ଓ ନଗର ଉନ୍ନୟନ ବିଭାଗ ସଚିବ ଜି. ମାଥିଭାଥନନ୍ ଧନ୍ୟବାଦ ଅର୍ପଣ କରିଥିଲେ। ଐତିହ୍ୟଗୁଡ଼ିକ ପ୍ରତି ଦେଖାଯାଇଥିବା ବିପଦ ଓ ତା'ର ମୁକାବିଲା ପାଇଁ କ'ଣ କରାଯାଇପାରିବ ସେନେଇ ସମ୍ମିଳନୀରେ ଆଲୋଚନା ହୋଇଥିଲା।\nଅନେକ ସହରରେ ଅମୂଲ୍ୟ ପୁରାତନ କାରୁକଳାର ଅଂଶବିଶେଷ ଜନମାନସରୁ ଲୋପ ପାଇବା ଅବସ୍ଥାକୁ ଚାଲି ଆସିଲାଣି। ଏହାର ସୁରକ୍ଷା ପ୍ରତି ଧ୍ୟାନ ଦିଆ ନ ଗଲେ ଆଗାମୀ ପିଢ଼ି ଆଉ ସେହି ସୌନ୍ଦର୍ଯ୍ୟକୁ ଦେଖିବାକୁ ପାଇବେ ନାହିଁ। ପରିବର୍ତ୍ତିତ ଜଳବାୟୁ ଏବଂ ସହରୀକରଣରେ ଅଣନିଃଶ୍ୱାସୀ ହୋଇଯାଉଥିବା କୀର୍ତ୍ତିରାଜିର ରକ୍ଷଣାବେକ୍ଷଣ ପାଇଁ ଏହି ସମ୍ମିଳନୀ ଅନୁଷ୍ଠିତ ହୋଇଛି। ରାଜ୍ୟ ସରକାର, ଇଣ୍ଡିଆନ ହେରିଟେଜ୍ ସିଟିଜ୍ ନେଟଓ୍ବର୍କ ଫାଉଣ୍ଡେଶନ୍ ଓ ୟୁନେସ୍କୋର ମିଳିତ ଆନୁକୂଲ୍ୟରେ ଅନୁଷ୍ଠିତ ଏହି ସମ୍ମିଳନୀ ୩ ଦିନ ବ୍ୟାପି ଚାଲିବ।
